ИЗБОРНОМ ВЕЋУ

ФИЛОЗОФСКОГ ФАКУЛТЕТА

Београд

Одлуком Изборног већа Филозофског факултета у Београду од 21. децембра 2023. године изабрани смо у Комисију за припрему извештаја о кандидатима који се пријаве на конкурс за избор у звање једног доцента за ужу научну област ОПШТА ПЕДАГОГИЈА СА МЕТОДОЛОГИЈОМ И ИСТОРИЈА ПЕДАГОГИЈЕ, са пуним радним временом, на одређено време од пет година. На конкурс, објављен у листу ''Послови'', од 3. јануара 2024. године, пријавио се један кандидат - Наташа Николић, доцент на Одељењу за педагогију и андрагогију Филозофског факултета у Београду. Пошто смо прегледали приложену документацију и проучили радове кандидата, у могућности смо да Изборном већу поднесемо следећи

И З В Е Ш Т А Ј

**Наташа Николић** рођена је 1988. године у Краљеву, где је завршила основну и средњу школу. Основне академске студије педагогије на Филозофском факултету Универзитета у Београду уписала је 2007. године, а завршила 30.06.2011. године, са просечном оценом 9,03. На истом факултету завршила је мастер академске студије педагогије 11.09.2012. године, са просечном оценом 9,67. Испите предвиђене програмом докторских студија педагогије положила је са просечном оценом 9,75. Завршила је докторске студије 13.07.2018. године, одбранивши докторску дисертацију на тему ''Квалитет проблемски оријентисане наставе и постигнуће ученика''.

На Филозофском факултету Универзитета у Београду од априла 2013. године ради, прво као сарадник у настави и асистент, а од 2019. године бирана је у звање доцента на Одељењу за педагогију и андрагогију, за ужу научну област Општа педагогија са методологијом и историја педагогије. Ангажована је у настави на више предмета из области опште педагогије на основним студијама (Општа педагогија, Систем васпитања и образовања, Ваншколска педагогија, Рад са даровитим ученицима, Васпитање кроз уметност и спорт), мастер студијама (Морални развој и морално васпитање) и докторским студијама педагогије (Теорија и пракса моралног васпитања). Просечна оцена студентске евалуације педагошког рада за период од школске 2019/2020. до школске 2022/2023. године износи 4,81 (макс. 5).

У својству аутора или коаутора објавила већи број научних радова и учествовала на научним скуповима и форумима међународног и националног карактера, на којима су разматране актуелне педагошке теме и проблеми. Била је ангажована на научно-истраживачком пројекту Института за педагогију и андрагогију чију реализацију подржава Министарство просвете, науке и технолошког развоја РС (''Модели процењивања и стратегије унапређивања квалитета образовања у Србији'', 2011-2019) и на пројекту Филозофског факултета Универзитета у Београду (''Човек и друштво у време кризе'', 2020). У својству истраживача учествовала је на пројекту ''Припрема будућих просветних радника за рад у инклузивном окружењу, билатерална сарадња Словеније-Србија, 2016-2017''. Од 2019. године члан је програмског одбора научних скупова који се одржавају у оквиру Сусрета педагога, а које организују Институт за педагогију и андрагогију Филозофског факултета у Београду и Педагошко друштво Србије. Од 2014. године до данас реализатор je акредитованих програма за стручно усавршавање запослених у образовању (Методе и облици ефикасне наставе и учења и Оцењивање у функцији ефикасне наставе и учења).

Са листе приложене библиографије кандидаткиње одабрали смо за посебан приказ 5 радова које је кандидаткиња објавила:

Илић Рајковић, А., и Николић, Н. (2022). Седамдесет година продукције педагошког знања на страницама часописа ,,Настава и васпитање". *Настава и васпитање*, *71*(3), 295-310.

Чланак је посвећен анализи часописа Настава и васпитање и његовог доприноса у стварању и ширењу педагошког знања у Србији. Разматране су карактеристике продукције педагошког знања на страницама часописа, давањем одговора на следећа истраживачка питања: ко ствара знања, када, како и зашто се одређена знања појављују, и како се она временом преображавају. Узорак за анализу чине садржаји осам годишта часописа, штампана у размацима од по десет година од његовог оснивања до данас. Основни закључак је да часопис Настава и васпитање представља значајан извор продукције и циркулације различитих облика педагошких знања (теоријских, научно-истраживачких и знања намењених непосредној пракси) у бројним педагошким дисциплинама. У продукцији знања учествују пре свега чланови академске заједнице али и непосредни практичари. Kао такав, часопис од његовог оснивања до данас заузима значајно место у научној и стручној педагошкој јавности.

Antonijević R. i Nikolić, N. (2019). The Role of Problem-oriented Teaching in the Process of the Development of Critical and Creative Thinking, in Orlović Lovren, V., Peeters, J., Matović, N. (Eds.): *Quality of Education: Global Development Goals and Local Strategies* (49-63), Belgrade: Institute for Pedagogy and Andragogy Faculty of Philosophy, University of Belgrade.

У раду се анализира улога проблемски оријентисане наставе у процесу интелектуалног васпитања. Полази се од претпоставке да когнитивно изазовне активности које су саставни део процеса решавања проблема у настави повољно утичу на реализацију једног од примарних циљева интелектуалног васпитања, а то је формирање интелектуално независне особе, која уме самостално да размишља и суочава се са изазовима савременог друштва. Узимајући у обзир чињеницу да се мишљење ученика испољава и развија у проблемским ситуацијама, као и да се решавање проблема посматра као процес у коме се кроз ангажовање различитих мисаоних операција долази до решења проблема, у раду се проблемски оријентисана настава представља као повољно наставно окружење за подстицање и развој интелектуалних потенцијала ученика. С тим у вези, анализирају конститутивни елементи проблемски оријентисане наставе и њихова улога у процесу развоја критичког и стваралачког мишљења. Наводи се да проблемски оријентисана настава промовише развој критичког и стваралачког мишљења. Ниво успешности ученика у процесу решавања проблема условљен је нивоом развијености критичког и стваралачког мишљења. Повратно процес решавања проблема, такође, може позитивно деловати на ученичке капацитете.

Николић, Н. (2023). Концептуални оквири проучавања квалитета у образовању, у Шаљић, З., Дубљанин, С. и Пејатовић, А. (ур.): *Сусрети педагога – Научни скуп „У потрази за квалитетним образовањем и васпитањем: изазови и могућа решења“* (19-26). Београд: Педагошко друштво Србије и Институт за педагогију и андрагогију Филозофског факултета.

У раду се анализирају концептуални оквири проучавања квалитета у образовању. Истиче се да је потреба да се осигура квалитет у образовању глобално прихваћен као један од основних приоритета, међутим, иако постоји сагласност да је неопходно осигурати квалитет у образовању, не постоји консензус шта је квалитет у образовању и на који начин се постиже тако да буде једнако дистрибуиран и доступан. Мерила квалитета зависе од доминантно прихваћеног приступа проучавања квалитета у образовању. Да би се обезбедила основа за проучавање и разумевање квалитета у образовању, неопходно је артикулисати концептуалне оквире. Концептуална утемељеност квалитета у образовању олакшава разумевање образовне праксе и ствара могућност да се успостави систем за праћење и вредновање квалитета у образовању. У раду се анализирају су бихевиористички и хуманистички приступ квалитету у образовању, као и начини на које они обликују образовну праксу у различитим сегментима образовног рада. Ова два приступа могу се посматрати као два супротна и у великој мери супротстављене концепције образовања. Бихевиористички приступ проучавања квалитета у образовању инсистира на квантитативним, мерљивим резултатима, док мерило квалитета са становишта хуманистичког приступа представљају образовни процеси који се дешавају у школама и учионицама. Међутим, анализом димензија уочено је и да у образовној пракси иако не у истој мери, оба оквира су у одређеној мери присутни и у потпуности не искључују један другог. Осим очигледних разлика које постоје између бихевиористичког и хуманистичког приступа могу се уочити и извесне сличности између њих. Заједнички именитељ анализираних концептуалних оквира је да су у трагању за квалитетом усмерени на појединачног ученика, односно да недовољно обраћају пажњу на вредновање процеса који би допринели да образовање буде покретач друштвених промена а самим тим и индивидуалног напретка.

Николић, Н. (2022). Могућности подстицања саморегулације у онлајн окружењу, у Крњаја. Ж., Сенић Ружић, М. и Милошевић, З. (ур.): *Сусрети педагога – Научни скуп „Образовање у време кризе и како даље“* (168-172). Београд: Педагошко друштво Србије и Институт за педагогију и андрагогију Филозофског факултета.

У раду се говори о значају саморегулације у учењу и о могућностима њеног подстицања у онлајн окружењу. Масовни прелазак на онлајн наставу у време пандемије COVID 19 довео је до потребе да се преиспитају изазови са којима се ученици и наставници суочавају у новом окружењу. Специфичности онлајн наставе су условиле да се природа учења трансформише у правцу све веће аутономије и самосталности ученика. То је актуелизовало питања како наши ученици уче и у којој мери су спремни да испоље склоност ка саморегулацији у учењу. С тим у вези у онлајн настави од ученика се очекује да поставља циљеве, осмишљава стратегије за њихово постизање, прати и вреднује напредовање и по потреби редефинише постављене циљеве. Саморегулација у учењу не подразумева да се ученик не суочава са тешкоћама и изазовима у процесу учења, већ да стратешки приступа и процес учења усмерава ка постављеним циљевима. Да би ученици испољили склоност ка самоусмереном учењу неопходно је да се креира окружење које ће им у томе помоћи. Сви актери наставног процеса могу бити подршка развоју вештина саморегулације. У онлајн настави применом дигиталних алата додатно се може унапредити саморегулација у учењу.

Антонијевић, Р., и Н. Николић (2019). Праведност у образовању: изазови и могућности: у Д. Павловић Бренеселовић, В. Спасеновић и Ш. Алибабић (ур.): *Сусрети педагога – Научни скуп ''Образовна политика и пракса: у складу или у раскораку''* (49-53). Београд: Педагошко друштво Србије и Институт за педагогију и андрагогију Филозофског факултета.

Овај чланак говори о могућностима и изазовима изградње праведног образовног система. Припремати младе нараштаје за друштвено одговорно деловање у демократском окружењу јесте идеал који је могуће остварити само у оквирима праведног образовног система. То је систем који подржава и ствара реалне могућности да сви учесници - без обзира на пол, друштвено-економски положај, етничку и расну припадност или неке друге индивидуалне карактеристике - реализују своје развојне потенцијале. Изградња праведног система образовања у коме сви учесници имају једнаки и равноправни положај је сложен и дуготрајан процес који захтева ангажовање на различитим нивоима друштвеног деловања. Постављање системских решења основни је предуслов у процесу остваривања тог циља, али не и довољан услов. Изазов са којим се суочавају образовни системи широм света јесте успешно превођење законске регулативе у свакодневну школску праксу. Поред тога, решавање проблема праведности у образовању захтева и ангажовање значајних материјалних, финансијских и људских ресурса, али и успешну координацију између различитих актера школске заједнице. На нивоу школске заједнице, значајно је промовисати средину која представља праведно и демократско окружење за све њене чланове.

На основу претходне анализе научно-истраживачког рада комисија констатује да се на конкурс пријавио компетентан кандидат. Досад је објавила 12 радова у научним часописима и 16 саопштења штампана у целини са међународних и националних скупова. Проблемима које проучава приступа темељно, радови су теоријски ваљано засновани и методолошки коректно вођени, уз коришћење обимне педагошке литературе на српском и енглеском језику. Радови које објављује представљају значајан допринос развоју научне дисциплине којом се бави. Такође, педагошки рад може се оценити високом оценом, јер квалитетно изводи наставу, што потврђују и оцене добијене у студентској евалуацији. Континуирано прати рад студената и пружа им значајну помоћ у учењу и извршавању наставних обавеза.

На основу наведеног, Комисија сматра да Наташа Николић испуњава услове за избор у звање за које конкурише, те стога предлаже Изборном већу Филозофског факултета да је поново изабере у звање доцента за ужу научну област Општа педагогија са методологијом и историја педагогије, на Одељењу за педагогију и андрагогију, са пуним радним временом, на одређено време од 5 година.

У Београду, 12. фебруар 2024. године.

КОМИСИЈА

Проф. др Радован Антонијевић, редовни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Биљана Бодрошки Спариосу, ванредни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Јована Милутиновић, редовни професор

Филозофски факултет Универзитета у Новом Саду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_